钦定古今图书集成/明伦汇编/宫闱典/第010卷 > 《贺驾幸太学表》前人
## 钦定古今图书集成/明伦汇编/宫闱典/第010卷 > 《贺驾幸太学表》前人

臣轼言：“恭闻十月十五日皇帝驾幸太学者。济济多
士，灵承上帝之休；雍雍在宫，服膺文母之教。风传海
宇，庆溢臣工。臣某诚懽诚忭，顿首顿首。臣闻学校太
平之文，而以得士为实；经术致治之具，而以爱民为
心。心既立而具乃行，实先充而文斯应。永惟坤载之
厚，辅成天纵之能。惟使文子文孙莫不仁，故于先圣”
先师无所愧。恭惟太皇太后陛下，忧深祖构，德燕孙
谋。黄裳之文，斧藻万物；青衿之政，长育群材。岂惟鼓
舞于士夫，实亦光华于史册。臣冒荣滋久，被遇最深。
外告成功，行喜《鸮音》之革；中修潜德，孰知《麟趾》之风。